เฮ!ลุยหุ้นสื่อสาร3จีเกิดแน่
กสทช.เปิดประมูลไตรมาส3 1,200ฉลุยหุ้นใกล้10ล้านล.
22 มี.ค. 2555

กสทช.เปิดประมูลไตรมาส3 1,200ฉลุยหุ้นใกล้10ล้านล.
หุ้นสื่อสารแรงไม่หยุด กสทช.เห็นชอบ 3 แผนแม่บท เปิดประมูล 3จี ได้ไตรมาส 3 เร็วเกินคาด 
หุ้นกลุ่มเทคโนโลยีสารสนเทศและการสื่อสารร้อนแรงตลอดวัน ตามแรงซื้อเก็งกำไร ผลการประชุมของคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ซึ่งมีมติเห็นชอบ 3 แผนแม่บทหลัก และน่าจะสามารถเปิดประมูลใบอนุญาต 3จี ได้ในช่วงเดือน ก.ย.ต.ค. 2555 นี้ ทำให้มีแรงซื้อเข้ามาหนาแน่นและสนับสนุนให้ดัชนีกลุ่มนี้ปิดที่ 152.76 จุด เพิ่มขึ้น 2.26 




ทั้งนี้ หุ้นบริษัท โทเทิ่ล แอ็คเซ็ส คอมมูนิเคชั่น (DTAC) มีมูลค่าซื้อขายมากสุดถึง 2,641 ล้านบาท โดยราคาปิดที่ 80.25 บาท เพิ่มขึ้น 4.50 บาท หรือ 5.94% ส่วนหุ้นบริษัทแอดวานซ์ อินโฟร์ เซอร์วิส (ADVANC) ปิด 179 บาท เพิ่มขึ้น 2.50 บาท และบริษัท ทรู คอร์ปอเรชั่น (TRUE) ปิด 3.74 บาท เพิ่มขึ้น 0.02 บาท 
น.ส.จิตรา อมรธรรม ผู้ช่วยกรรมการผู้จัดการ บล.ฟินันเซีย ไซรัส เปิดเผยว่า การผ่าน 3 แผนแม่บทของ กสทช. ถือว่าเป็นปัจจัยบวกต่อหุ้นกลุ่มสื่อสาร ซึ่งเห็นชัดเจนจากแรงซื้อหนาแน่นในหุ้น DTAC เพราะเป็นการตอกย้ำว่าการประมูลใบอนุญาต 3จี จะเป็นไปตามแผนที่ทาง กสทช.วางไว้ ซึ่งสามารถเกิดขึ้นได้ภายในไตรมาส 3 ปีนี้
“ผู้ประกอบการจะมีรายได้เพิ่มขึ้น เพราะการมี 3จี ช่วยเพิ่มช่องทางให้บริการ จากทุกวันนี้การให้บริการเริ่มเต็มพื้นที่” น.ส.จิตรา กล่าว
อย่างไรก็ตาม การลงทุนเบื้องต้นธุรกิจสื่อสารอาจต้องจะต้องใช้เม็ดเงินประมาณปีละ 1.5-2 หมื่นล้านบาท ทำให้ผู้ถือหุ้นและนักลงทุนอาจจะไม่มีเงินปันผลพิเศษเหมือนที่ผ่านมา จะได้รับเพียงเงินปันผลตามผลงานตามปกติเท่านั้น
บล.ดีบีเอส วิคเคอร์ส (ประเทศไทย) ระบุว่า การเปิดประมูลใบอนุญาต 3จี บนย่านความถี่ใหม่ 2.1 กิกะเฮิรตซ์ จะเกิดขึ้นได้ในช่วงไตรมาส 3 นี้ซึ่งถือว่าเร็วกว่าที่บริษัทคาดไว้ จึงแนะนำให้ซื้อ ADVANC ราคาพื้นฐาน 185 บาท DTAC ราคาเป้าหมาย 88 บาท และซื้อเก็งกำไรสำหรับ TRUE ราคาพื้นฐาน 5.30 บาท ซึ่งยังไม่รวมมูลค่า 3จี 
นักวิเคราะห์ บล.กรุงศรี กล่าวว่า ADVANC มีความพร้อมด้านเงินลงทุนสูงที่สุดและDTAC เองก็จะไม่มีปัญหา
ข่าวดีของหุ้นกลุ่มสื่อสาร วันที่ 21 มี.ค.ที่ผ่านมา เป็นปัจจัยหนึ่งที่ช่วยประคับประคองไม่ให้ตลาดหุ้นไทยปรับตัวลงแรงเหมือนหลายตลาดในเอเชีย และในช่วงบ่ายเริ่มมีแรงซื้อกลับในกลุ่มธนาคารพาณิชย์และพลังงาน ผลักดันให้ดัชนีหุ้นสามารถฝ่าแนวต้านสำคัญที่ 1,200 จุดได้สำเร็จ และขึ้นไปปิดที่จุดสูงสุดของวันระดับ 1,207.67 จุด เพิ่มขึ้น 11.07 จุด ซึ่งเป็นจุดสูงสุดในรอบ 15 ปี 8 เดือน ทำให้มูลค่าหลักทรัพย์ตามราคาตลาดรวม หรือมาร์เก็ตแคปพุ่งขึ้นเป็น 9.93 ล้านล้านบาท
ขณะที่นักลงทุนต่างชาติยังซื้อสุทธิอีก 1,207 ล้านบาท และพอร์ตบริษัทหลักทรัพย์ช่วยซื้อจำนวน 1,657 ล้านบาท